Απόφαση της Επιτροπής της 17ης Ιουλίου 2000 περί υιοθέτησης ενός ευρωπαϊκού μητρώου ρυπογόνων εκπομπών (EPER) σύμφωνα με το άρθρο 15 της οδηγίας 96/61/ΕΚ του Συμβουλίου σχετικά με την ολοκληρωμένη πρόληψη και έλεγχο της ρύπανσης (IPPC) [κοινοποιηθείσα υπό τον αριθμό Ε(2000) 2004] (Κείμενο που παρουσιάζει ενδιαφέρον για τον ΕΟΧ) (2000/479/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 96/61/ΕΚ του Συμβουλίου, της 24ης Σεπτεμβρίου 1996, σχετικά με την ολοκληρωμένη πρόληψη και έλεγχο της ρύπανσης(1), και ίδως το άρθρο 15 παράγραφος 3, Εκτιμώντας τα ακόλουθα: (1) Με το άρθρο 15 παράγραφος 3 της οδηγίας 96/61/ΕΚ ζητείται από τα κράτη μέλη να καταγράφουν και παρέχουν δεδομένα σχετικά με τις κυριότερες εκπομπές και τις πηγές τους. (2) Η Επιτροπή θα δημοσιεύει τα αποτελέσματα του μητρώου κάθε τρία χρόνια και θα υιοθετεί τη μορφή και τα χαρακτηριστικά για το σκοπό της διάδοσης των πληροφοριών που παρέχονται από τα κράτη μέλη, σε συμφωνία με τη διαδικασία του άρθρου 19 της οδηγίας 96/61/ΕΚ. (3) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 19 της οδηγίας 96/61/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Τα κράτη μέλη υποβάλουν έκθεση στην Επιτροπή σχετικά με τις εκπομπές όλων των συγκεκριμένων μονάδων παραγωγής που εκτελούν μια ή περισσότερες δραστηριότητες, όπως αναφέρονται στο παράρτημα Ι της οδηγίας 96/61/ΕΚ. 2. Η έκθεση πρέπει να περιλαμβάνει τις εκπομπές στην ατμόσφαιρα και στα νερά για όλους τους ρύπους για τους οποίους υπερβαίνονται οι οριακές τιμές κατωφλίου. Οι ρύποι και οι οριακές τιμές προσδιορίζονται στο παράρτημα Α1. 3. Τα στοιχεία των εκπομπών θα αφορούν κάθε μονάδα παραγωγής, σύμφωνα με τη μορφή που παρέχεται στο παράρτημα Α2, θα αναγράφονται όλες οι δραστηριότητες όπως αναφέρονται στο παράρτημα Ι της οδηγίας 96/61/ΕΚ, με τις αντίστοιχες κατηγορίες πηγών και τους κώδικες NOSE-P, όπως διευκρινίζεται στο παράρτημα Α3. 4. Τα κράτη μέλη παρέχουν στην Επιτροπή μια γενική έκθεση, όπου καταγράφονται τα εθνικά σύνολα όλων των αναφερομένων εκπομπών για κάθε κατηγορία πηγών, με την κύρια δραστηριότητα του παραρτήματος Ι και τον αντίστοιχο κωδικό NOSE-Ρ, όπως αναφέρεται στο παράρτημα Α3. Άρθρο 2 1. Τα κράτη μέλη υποβάλουν έκθεση προς την Επιτροπή κάθε τρία χρόνια. 2. Η πρώτη έκθεση των κρατών μελών αποστέλλεται στην Επιτροπή τον Ιούνιο 2003, και παρέχονται δεδομένα εκπομπών για το 2001 (ή επιλεκτικά για το 2000 ή 2002, αν για το 2001 δεν υπάρχουν διαθέσιμα στοιχεία). 3. Η δεύτερη έκθεση των κρατών μελών αποστέλλεται στην Επιτροπή τον Ιούνιο 2006 με στοιχεία εκπομπών του 2004. 4. Για το έτος Τ=2008 και πέρα και ανάλογα με τα αποτελέσματα του δεύτερου κύκλου εκθέσεων, τα κράτη μέλη καλούνται να αποστέλλουν ετησίως τις επόμενες εκθέσεις προς την Επιτροπή, τον Δεκέμβριο του έτους Τ παρέχοντας δεδομένα εκπομπών για το έτος Τ - 1. Άρθρο 3 1. Η Επιτροπή θα διευκολύνει την οργάνωση εθνικών προπαρασκευαστικών σεμιναρίων που θα οργανώνουν τα κράτη μέλη και θα καταρτίσει ένα "έγγραφο καθοδήγησης για την εφαρμογή του EPER" μέχρι τσυ Δεκέμβριο 2000, με τη συμμετοχή εκπροσώπων της βιομηχανίας και διαβούλευση με την επιτροπή που αναφέρεται στο άρθρο 19 της οδηγίας 96/61/ΕΚ. 2. Το "έγγραφο καθοδήγησης για την εφαρμογή του EPER" θα περιέχει στοιχεία σχετικά με τη μορφή των εκθέσεων και των άλλων χαρακτηριστικών, συμπεριλαμβανομένης και της ερμηνείας των ορισμών, την ποιότητα και τη διαχείριση των δεδομένων, παραπομπές σε μεθόδους αξιολόγησης εκπομπών και πίνακες ρύπων ανά κλάδο δραστηριότητας για τις διάφορες κατηγορίες πηγών, όπως προβλέπεται στο παράρτημα Α3. 3. Μετά από κάθε κύκλο εκθέσεων, η Επιτροπή δημοσιεύει τα αποτελέσματα των εκθέσεων των κρατών μελών και εξετάζει τη διαδικασία υποβολής εκθέσεων σε έξι μήνες μετά από την προθεσμία υποβολής τους από τα κράτη μέλη, όπως αναφέρεται στο άρθρο 2. Άρθρο 4 1. Τα κράτη μέλη παρέχουν όλα τα συγκεντρωθέντα δεδομένα με ηλεκτρονική μορφή. 2. Η Επιτροπή, επικουρούμενη από την Ευρωπαϊκή Υπηρεσία Περιβάλλοντος, θέτει στη διάθεση του κοινού τα δεδομένα μέσω του Internet. 3. Στο παράρτημα Α4 παρουσιάζονται οι ειδικοί ορισμοί που χρησιμοποιούνται κατά την εκπόνηση των εκθέσεων εκπομπής. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 17 Ιουλίου 2000.

[Source: multi_eurlex | Tokens: 3811]